આ રચના દ્વારા શાયર સાહિર લુધિયાનવી સાહેબે કેવી વેદના, કેવી પીડા રજૂ કરી છે! એક એક શબ્દની લાગણી આપણે અનુભવી શકીએ છીએ. એ તો જેણે પ્રેમ કર્યો હોય એ જ અન્યને એનો અનુભવ કરાવી શકે. પ્રેમમાં એ ઊંચાઈએ, એ કક્ષાએ પહોંચે એ જ એવી અનુભૂતિ કરી શકે અને કરાવી પણ શકે. સાહિરસાહેબને નાનપણમાં એમના માતાએ ખૂબ દુ:ખ વેઠીને મોટા કર્યા હતા, આથી એમના જીવનમાં માતાનો ઘણો પ્રભાવ. તેઓ માતાની એટલા નજીક હતા કે અન્ય કોઈ સ્ત્રી એમના જીવનમાં એ સ્થાન પામી શકી નહિ સિવાય કે અમૃતા પ્રીતમ. તેઓ એકમાત્ર સ્ત્રી હતા જે સાહિરસાહેબને પ્રભાવિત કરી શક્યા.તેઓ ક્યારેય સાથે રહી શક્યા નહિ, અને જેટલું રહ્યા એને ભરપૂર જીવ્યા. ઉર્દૂ શાયર અને પંજાબી લેખિકા, કવયિત્રી બંનેની મુલાકાત એક મુશાયરામાં થઇ અને પ્રેમમાં પરિણમી.